Tudorel Toader s-a întâlnit cu premierul Viorica Dăncilă/ SURSE: Dragnea vrea ca OUG-ul pe amnistie și grațiere să fie adoptat marți/ Ministrul Justiției își va delega atribuțiile secretarului de stat Mariana Moț

Ministrul Justiției, Tudorel Toader, s-a întâlnit, luni dimineața, cu premierul Viorica Dăncilă, cu o zi înainte de ședința de guvern de marți și în contextul discuțiilor tot mai insistente despre iminența adoptării unei Ordonanțe de Urgență pe amnistie și grațiere. Tudorel Toader a declarat la plecarea din sediul MJ că merge la guvern pentru o discuție cu premierul Viorica Dăncilă, dar a evitat să spună care este tema întâlnirii și a evitat întrebările insistente ale jurnaliștilor referitoare la OUG-ul referitor la amnistie și grațiere.

Update 12.00 Întrebat despre OUG amnistie și grațiere, Tudorel Toader a răspus: Eu am mai răspuns la această întrebare. Să nu vorbim despre situații ipotetice. Nu avem așa ceva în Ministerul Justiției nici în dezbatere, nici în avizare.

Întrebat despre OUG amnistie și grațiere, Tudorel Toader a răspus: Eu am mai răspuns la această întrebare. Să nu vorbim despre situații ipotetice. Întrebat despre delegarea atribuțiilor: Ori de câte ori plec într-o delegație externă, eventual daca plec in concediu, firesc deleg atributiile unui secretar de stat si nu neaparat aceluiasi. În momentul acesta nu se pune o astfel de problemă.

Despre discuția de azi cu Dăncilă: Tema discuției cu dna premier: am informat-o ce s-a discutat la recenta reuniune din Austria. Dar mai important e să pregătim măsurile pe care trebuie să se luam și să le comunicăm în vederea exercitării președinției Consiliului JAI.

La discuțiile de la guvern s-ar afla și ministrul de interne, Carmen Dan, și ministrul culturii, George Ivașcu.

G4Media.ro a dezvăluit vineri că liderul PSD, Liviu Dragnea, forțează din nou adoptarea unei ordonanțe de urgență pentru amnistie și grațiere. Nu este clar în acest moment dacă OUG-ul va obține avizele necesare de la ministerele de resort și dacă premierul Dăncilă va semna acest OUG. Informațiile obținute de G4Media.ro indicau vineri că premierul nu ar susține acest OUG, de teama unei eventuale răspunderi penale având în vedere că nu are imunitate. Nu e clar dacă premierul și-a schimbat între timp punctul de vedere.

Surse oficiale au declarat luni pentru G4Media.ro că liderul PSD forțează ca OUG-ul pe amnistie și grațiere să fie adoptat în ședința de guvern de marți. Potrivit surselor citate, ministrul justiției, Tudorel Toader, intenționează să-i delege atribuțiile secretarului de stat, Mariana Moț, o apropiată a vicepremierului Paul Stănescu. Acesta din urmă face parte din nucleul dur de susținători ai liderului PSD, Liviu Dragnea.

Mariana Moț a semnat și adresa către Parlament prin care s-a propus o nouă definiție a abuzului în serviciu, adoptată de majoritatea PSD- ALDE, care îl scapă pe liderul PSD de acuzații. Noua definiție echivalează practic cu o dezincriminare a abuzului, astfel că fapta este infracțiune numai dacă funcționarul public obține ”pentru sine, soţ, rudă sau afini până la gradul al II-lea inclusiv, un folos material necuvenit”. Or, în dosarul angajărilor fictive, Dragnea este acuzat de instigare la abuz în cazul angajării a două membre de partid la Direcția de Protecție a Copilului Teleorman.

(Sursa foto: Inquamphotos/ Octav Ganea)